અમે ભીખાભાઈ સાથે હજુ વાતો કરતાં હતાં ત્યાં એક રાજસ્થાની દંપત્તિ તેમની માતા સાથે ત્યાં આવ્યું. આશ્રમની પ્રવૃત્તિઓથી પરિચિત એવા તેમણે તરત અનુદાન આપી વિદાય લીધી. ભીખાભાઈનું કહેવું છે કે પાલીતાણા આવતા મોટાભાગના જૈનો આશ્રમથી પરિચિત છે, અહીં મહદંશે જૈનો અને પટેલો તરફથી દાન આવે છે. સવારના નાસ્તાના એક દિવસના ૧૧૦૦ રૂ., બપોરના ભોજનના ૨૫૦૦/- રૂ. અને સાંજે ભોજનના ૨૧૦૦ રૂ. અનુદાન લેવાય છે. કોઈ વિશેષ તિથી માટે દર વર્ષે જમાડવા માટે સવાર, બપોર અને સાંજના ભોજન માટે અનુક્રમે રૂ. ૧૧૦૦૦/-, રૂ. ૧૫૦૦૦/- અને રૂ. ૧૧૦૦૦/- દાન લેવાય છે. અહીં આપવામાં આવેલું અનુદાન કાયદા ધારા ૮૦-સી અંતર્ગત કરમુક્ત છે. તા. ૨૫ જુલાઈ ને રવિવારે જ્યારે અમે ભીખાભાઈના આશ્રમેથી પાછા વળતા હ્તાં ત્યારે ગુરૂપૂર્ણિમાના પ્રસંગે બગદાણા જતા લોકોની ભીડનો પાર નહોતો, અમને થયું અમે બજરંગદાસ બાપાના આશિર્વાદ નજરે નીહાળ્યા. કદાચ એ ગુરૂની શિષ્યને પ્રસાદી જ ગણી શકાય કે એ દિવસે કોઈ પૂર્વ આયોજન વગર અમને આ પ્રવૃત્તિ નિહાળવાનો લહાવો મળ્યો. સમાજ અંગે નકારાત્મક લખવું ખૂબ સહેલું છે, એ માટેના વિષયો શોધવા ક્યાંય દૂર જવું નહીં પડે, પણ ખાબોચીયામાં નહાવાનું મહત્વ હોતું નથી, મહત્વ ગંગામાં નહાવાનું હોય છે, અને ખરેખર લાગણી પણ કાંઈક એવી જ થઈ, અને ત્યાંથી તળાજા તરફ બાઈક પર પાછાં ફરતાં વરસાદે પણ તેની અનરાધાર હેલીએ અમને ભીંજવ્યા.